1 Korinto Bi 7 | Baiblo ɔ Ngɛ Intanɛti ɔ Nɔ | New World Translation\n1 Korinto Bi 7:1-40\nGa womi kɛ ha nihi nɛ a sɛ we gba si himi mi kɛ nihi nɛ a sɛ mi (1-16)\nNyɛɛ hi si kaa bɔ nɛ nyɛ ngɛ nɛ a kɛ tsɛ nyɛ ɔ (17-24)\nNihi nɛ a sɛ we gba si himi kɛ yalɔyihi (25-40)\nSe namihi nɛ ngɛ gba si himi nɛ a sɛ we ɔ he (32-35)\nSɛ gba si himi mi “ngɛ Nyɔmtsɛ ɔ mi pɛ” (39)\n7 Jehanɛ ɔ, kɛ kɔ níhi nɛ nyɛ ngma a he ɔ, e hi wawɛɛ kaa nyumu be yo he tae;* 2 se akɛnɛ ajuama bɔmi* pɔ he wawɛɛ he je ɔ, nyɛ ha nɛ nyumu fɛɛ nyumu nɛ e ná lɛ nitsɛ e yo, nɛ yo fɛɛ yo nɛ e ná lɛ nitsɛ e huno. 3 Huno ɔ nɛ e ngɔ nɔ́ nɛ ji e yo ɔ blɔ nya nɔ́ ɔ kɛ ha lɛ, nɛ yogbayo ɔ hu nɛ e pee jã nɔuu kɛ ha e huno ɔ. 4 Yogbayo ɔ be he wami ngɛ lɛ nitsɛ e nɔmlɔ tso ɔ nɔ, se e huno ɔ lɛ e ngɛ he wami ngɛ nɔ; jã kɛ̃ nɛ huno ɔ hu be he wami ngɛ lɛ nitsɛ e nɔmlɔ tso ɔ nɔ, se e yo ɔ lɛ e ngɛ he wami ngɛ nɔ. 5 Nyɛ kó ha nɛ e bɔ nyɛ sibi kaa ja nyɛ tsuo nyɛ kplɛɛ nɔ kɛ ya si be nɛ nyɛ maa to, konɛ nyɛ ná be kɛ ha sɔlemi nɛ nyɛ ba bla ekohu, bɔ nɛ pee nɛ he nɔ yemi nɛ nyɛ be ɔ he je ɔ, Satan nɛ ko ya nɔ nɛ e hi nyɛ kae. 6 Se nɔ́ nɛ i ngɛ dee nɛ ɔ ji he blɔ kɛkɛ nɛ i ngɛ nyɛ hae, se pi kita. 7 Se i ná nɛ nyumuhi tsuo ngɛ kaa imi. Se kɛ̃ ɔ, nɔ fɛɛ nɔ ngɛ lɛ nitsɛ e nike ní nɛ e ná kɛ je Mawu ngɔ, nɔ kake nɔ́ ngɛ kikɛ nɛ ɔ, nɛ nɔ kpa hu nɔ́ ngɛ kikɛ nɛ ɔ. 8 Jehanɛ ɔ, i ngɛ nihi nɛ a sɛ we gba si himi mi kɛ yalɔyihi* dee kaa ke a ya nɔ nɛ a hi si kaa bɔ nɛ i ngɛ nɛ ɔ, e maa hi ha mɛ saminya. 9 Se ke a be he nɔ yemi ɔ, ha nɛ a sɛ gba si himi mi, ejakaa e hi saminya kaa a maa sɛ gba si himi mi pe nɛ akɔnɔ ma hyi mɛ tɔtɔɔtɔ. 10 Kɛ ha nihi nɛ a sɛ gba si himi mi ɔ, i ngɔ blɔ tsɔɔmi kɛ ngɛ mɛ hae, pi imi, se mohu Nyɔmtsɛ ɔ, kaa yogbayo nɛ e kó je e huno he. 11 Se ke e ná nɛ e je ɔ, ha nɛ e ya nɔ nɛ e hi si nɛ e ko gba, ke pi jã a, lɛɛ e kɛ e huno ɔ nɛ a ya dla; nɛ e sɛ nɛ huno hu nɛ e je e yo he. 12 Se kɛ ha ni kpa amɛ ɔ, i ngɛ dee ke, ee, imi, pi Nyɔmtsɛ ɔ: Ke nyɛminyumu ko ngɛ yo nɛ e he we yi, nɛ yo ɔ kplɛɛ kaa e kɛ lɛ maa hi si ɔ, e ko je e he; 13 nɛ ke yo ko hu ngɛ huno nɛ e he we yi nɛ e huno ɔ kplɛɛ kaa e kɛ lɛ maa hi si ɔ, e ko je e he. 14 Ejakaa a tsu huno ɔ nɛ e he we yi ɔ he kɛ gu e yo ɔ nɔ, nɛ a tsu yogbayo ɔ nɛ e he we yi ɔ hu he kɛ gu nyɛminyumu ɔ nɔ; ke pi jã a, jinɛ nyɛ bimɛ a he be tsɔe, se amlɔ nɛ ɔ lɛɛ a ngɛ klɔuklɔu. 15 Se ke nɔ nɛ e he we yi ɔ ma e juɛmi nya si kaa e maa je* ɔ, lɛɛ ha nɛ e ya; ngɛ si fɔfɔɛ kaa jã mi ɔ, nɔ́ ko fi we nyɛminyumu ko aloo nyɛmiyo ko, mohu ɔ, Mawu tsɛ nyɛ kɛ ha tue mi jɔmi. 16 Ejakaa yogbayo, kɛ o ma plɛ kɛ le ke ji kaa o ma he o huno ɔ yi wami? Aloo huno, kɛ o ma plɛ kɛ le ke ji kaa o ma he o yo ɔ yi wami? 17 Se kɛ̃ ɔ, kaa bɔ nɛ Yehowa* susu kɛ ha nɔ fɛɛ nɔ ɔ, nyɛ ha nɛ nɔ fɛɛ nɔ nɛ e nyɛɛ kaa bɔ nɛ e ngɛ nɛ Mawu kɛ tsɛ lɛ ɔ. Nɛ enɛ ɔ he ɔ, i kɛ blɔ tsɔɔmi ngɛ asafo ɔmɛ tsuo hae. 18 Benɛ a ma tsɛ nyumu ko ɔ, anɛ a po lɛ momo lo? E ko pee e he mɔmlɔtɔtsɛ hu. A tsɛ nɔ ko be mi nɛ e ji mɔmlɔtɔtsɛ lo? E ko ha nɛ a po lɛ. 19 Pi nɔ́ ko ji nɔ pomi, nɛ jã kɛ̃ nɛ ke a pui nɔ ko hu ɔ, pi nɔ́ ko; Mawu kita amɛ a nɔ yemi mohu ji nɔ́ nɛ e he hia. 20 Si fɔfɔɛ fɛɛ si fɔfɔɛ mi nɛ nɔ fɛɛ nɔ ngɛ nɛ a kɛ tsɛ lɛ ɔ, ha nɛ e hi mi jã. 21 Anɛ benɛ a ma tsɛ mo ɔ, o ji nyɔguɛ lo? Ko ha nɛ e hao mo; se ke o ma nyɛ maa ye o he ɔ, lɛɛ ngɔɔ he blɔ ɔ kɛ pee jã. 22 Ejakaa nɔ fɛɛ nɔ nɛ a tsɛ lɛ ngɛ Nyɔmtsɛ ɔ mi be mi nɛ e ji nyɔguɛ ɔ, e ji nyumu nɛ e ye e he nɛ e ngɛ kɛ ha Nyɔmtsɛ ɔ; jã kɛ̃ nɛ nɔ fɛɛ nɔ nɛ a tsɛ lɛ be mi nɛ e ji nyumu nɛ a ngmɛɛ e he ɔ, e ji Kristo nyɔguɛ. 23 A he nyɛ kɛ jua wawɛ; nyɛ kpa nyɔguɛ peemi kɛ ha adesahi. 24 Nyɛmimɛ, si fɔfɔɛ fɛɛ si fɔfɔɛ mi nɛ nɔ fɛɛ nɔ ngɛ nɛ a kɛ tsɛ lɛ ɔ, ha nɛ e hi mi jã ngɛ Mawu hɛ mi. 25 Jehanɛ ɔ, ngɛ nihi nɛ a sɛ we gba si himi mi hyɛ* ɔ a blɔ fa mi ɔ, i be kita ko nɛ je Nyɔmtsɛ ɔ ngɔ, se i ngɛ ye juɛmi tsɔɔe kaa nɔ ko nɛ Nyɔmtsɛ ɔ na lɛ mɔbɔ konɛ e ye anɔkuale. 26 Enɛ ɔ he ɔ, i susu kaa nɔ́ nɛ hi pe kulaa ji kaa nyumu ko maa ya nɔ maa hi si kaa bɔ nɛ e ngɛ ɔ ngɛ he hiami nɛ ngɛ amlɔ nɛ ɔ he je. 27 Anɛ a fĩ mo kɛ mɛtɛ yogbayo he lo? Ko hla kaa a pɛne mo. Anɛ o ye o he ngɛ yogbayo he lo? Jɔɔ yo nɛ o maa ngɔ hlami. 28 Se ke o ná nɛ o sɛ gba si himi mi po ɔ, o pee we yayami. Nɛ ke nɔ ko nɛ e sɛ we gba si himi mi sɛ gba si himi mi ɔ, jamɛ a nɔ ɔ pee we yayami. Se ni nɛmɛ nɛ a maa pee jã a maa na amanehlu ngɛ a he lo mi. Se i ngɛ mɔde bɔe kaa ma ha nɛ nyɛɛ ye nyɛ he. 29 Jehanɛ se hu ɔ, nyɛmimɛ, nɔ́ nɛ i ngɛ dee ji kaa be ɔ nɛ piɛ ɔ pi hu. Kɛ je amlɔ nɛ ɔ kɛ yaa a, nyɛ ha nɛ nihi nɛ a ngɛ yihi ɔ nɛ a pee kaa nɔ́ nɛ a be eko, 30 nɛ nihi nɛ a foɔ ya a nɛ a pee kaa ni nɛmɛ nɛ a fo we ya, nɛ nihi nɛ a nyaa a nɛ a pee kaa ni nɛmɛ nɛ a nya we, nɛ nihi nɛ a heɔ níhi ɔ nɛ a pee kaa ni nɛmɛ nɛ a be nɔ́ ko, 31 nɛ nihi nɛ a kɛ je ɔ ngɛ ní tsue ɔ nɛ a pee kaa ni nɛmɛ nɛ a kɛ tsu we ní kɛ pí si; ejakaa níhi nɛ yaa nɔ ngɛ je nɛ ɔ mi ɔ ngɛ tsakee. 32 Ngɛ anɔkuale mi ɔ, i suɔ kaa nyɛɛ ye nyɛ he ngɛ yeyeeye peemi he. Nyumu nɛ e ngɔɛ yo ɔ peeɔ yeyeeye ngɛ Nyɔmtsɛ ɔ níhi a he, bɔ nɛ e maa pee ha kɛ sa Nyɔmtsɛ ɔ hɛ mi. 33 Se nyumu nɛ e ngɔ yo ɔ peeɔ yeyeeye ngɛ je ɔ mi níhi a he, nɔ́ nɛ e maa pee kɛ sa e yo ɔ hɛ mi, 34 nɛ e juɛmi ngɛ ní enyɔ a nɔ. Jehanɛ se hu ɔ, yo nɛ e sɛ we gba si himi mi aloo yo nɛ e li nyumu ɔ peeɔ yeyeeye ngɛ Nyɔmtsɛ ɔ níhi a he kaa e maa pee klɔuklɔu ngɛ e nɔmlɔ tso ɔ mi kɛ e mumi ɔ mi hulɔ. Se yo nɛ e sɛ gba si himi mi ɔ peeɔ yeyeeye ngɛ je ɔ mi níhi a he, nɔ́ nɛ e maa pee kɛ sa e huno ɔ hɛ mi. 35 Se i ngɛ enɛ ɔ dee konɛ e hi ha nyɛ nitsɛmɛ, pi kaa ma tsi nyɛ nya,* mohu ɔ, ma wo nyɛ he wami konɛ nyɛɛ pee nɔ́ nɛ sa, nɛ nyɛ sɔmɔ Nyɔmtsɛ ɔ be fɛɛ be nɛ nɔ́ ko nɛ ko je nyɛ juɛmi ngɛ nɔ. 36 Se ke nɔ ko susuɔ kaa akɛnɛ e sɛ we gba si himi mi* he je ɔ, bɔ nɛ e ngɛ e ní pee ha a hí ɔ, ke ji kaa e be nihewi* a we akɔnɔ be ɔ nya a, lɛɛ nɔ́ nɛ e sa kaa e ba ji nɛ ɔ nɛ: Nyɛ ha nɛ e pee nɔ́ nɛ e suɔ; e pee we yayami. Ha nɛ a sɛ gba si himi mi. 37 Se ke nɔ ko ma nya si ngɛ e tsui mi nɛ nɔ́ ko nyɛ we e nɔ, se e ngɛ nɔ́ nɛ e suɔ kaa e maa pee ɔ nɔ he wami, nɛ e ma nya si ngɛ e tsui mi kaa e maa hi si nɛ e be gba si himi mi sɛe* ɔ, e maa hi ha lɛ. 38 Jã kɛ̃ nɛ nɔ fɛɛ nɔ nɛ e maa sɛ gba si himi mi ɔ hu ma ná he se, se nɔ fɛɛ nɔ nɛ e be gba si himi mi sɛe ɔ, e ma ná he se saminya. 39 Be abɔ nɛ yogbayo ko huno ngɛ wami mi ɔ, mlaa fĩ lɛ. Se ke e huno ɔ nɔ gbenɔ mahe mi ɔ, lɛɛ e ngɛ he blɔ nɛ e kɛ nɔ fɛɛ nɔ nɛ e suɔ ɔ sɛɔ gba si himi mi, se ngɛ Nyɔmtsɛ ɔ mi pɛ. 40 Se ngɛ ye susumi nya a, ke e hi si kaa bɔ nɛ e ngɛ ɔ, e bua maa jɔ wawɛɛ; nɛ ngɛ anɔkuale mi ɔ, i susu kaa imi hu i ngɛ Mawu mumi ɔ.\n^ Nɛ tsɔɔ kaa, nyumu kɛ yo be bɔmi nae.\n^ Hela munyungu nɛ ji porneiʹa a hiɛhiɛɛ peemi. Hyɛ Munyu Komɛ A Sisi Tsɔɔmi.\n^ Aloo “ma tsɔ e he.”\n^ Aloo “yihi nɛ a li nyumu aloo nyumuhi nɛ a li yo.”\n^ Hela, “pi nyɛ kuɛ kpa nɛ i ngɛ woe.”\n^ Aloo “akɛnɛ e li nyumu loo yo.”\n^ Aloo “nihewi kɛ yihewi.”\n^ Aloo “be nyumu aloo yo lee.”\n1 Korinto Bi 7